Jagskou-skietongeluk: Pa weer in hofDag 1 van HuntEx2014 by Gallagher Estate Foto: HuntEx, Facebook Sean Kotzin wat sy seun glo per ongeluk by die Huntex2014-jagskou in Midrand geskiet het, se saak kom Donderdag weer in die Alexandra-landdroshof voor. Kotzin, wat sy eie besigheid besit en bestuur, se saak is op 3 Julie deur landdros Deon Schnetler tot vandag uitgestel omdat die staat nie gereed was nie. Die saak is vroeër ook op 11 Junie uitgestel omdat die ballistiese en mediese verslae nog uitstaande was. Staatsaanklaer Ayanda Bakana het op 3 Julie aangevoer die ballistiese verslag is afgehandel, maar volgens protokol moet die ondersoekbeampte dit in Pretoria gaan oplaai. “Die ondersoekbeampte kon egter nie bereik word nie. Sy foon het net gelui en hy het nie geantwoord nie,” het Bakana destyds gesê. Lee Binneman, Kotzin se prokureur, het beswaar aangeteken en versoek dat die saak van die hofrol geskrap word. Hy het gesê dat die tyd wat Kotzin aan hofverrigtinge spandeer, sy kliënt belemmer om vir sy familie te voorsien. “As ons terugkeer en die staat is steeds nie gereed nie, gaan ons daarop aandring dat die saak van die rol geskrap word,” het Binneman aan die hof gesê. Kotzin word aangekla van die nalatige gebruik van ŉ vuurwapen. Hy is op 30 April in hegtenis geneem en is vrygelaat op borgtog van R2 000. Sy sewejarige seun is kritiek beseer toe sy vuurwapen per ongeluk in ŉ toiletafskorting by HuntEx2014 by Gallagher Estate in Midrand afgegaan het. Hy is in die bors getref. Die seun, nou agt, is sedert die voorval ontslaan en het in Mei weer teruggekeer skool toe. Lees ook: Jagskou-skietongeluk: “Saak moet van rol geskrap word” Jagskou: Pa vlugtig in hof Jagskou: Pa weer in hof ná hy seun per ongeluk skiet Jagskou-skietongeluk: Seun terug skool toe Jagskou: Pa in hof wat seun per ongeluk skiet Vuurwapenskou: Pa aangekla wat seun per ongeluk skiet Pa skiet seun per ongeluk by vuurwapenskou